(รอ)ดักซื้อ PTT
มีนักลงทุนหลายคนตั้งคำถามในห้องโซเชี่ยลที่เกี่ยวกับการลงทุนในตลาดหุ้นว่าจะซื้อหุ้น ปตท. PTT ดีไหม
26 เม.ย. 2561

ลูบคมตลาดทุน : ธนะชัย ณ นคร
มีนักลงทุนหลายคนตั้งคำถามในห้องโซเชี่ยลที่เกี่ยวกับการลงทุนในตลาดหุ้นว่าจะซื้อหุ้น ปตท. PTT ดีไหม
โดยเฉพาะหลังการแตกพาร์จาก 10 บาท ลงมาเหลือ 1 บาท
ก่อนหน้านี้ มีการวิเคราะห์กันไปว่า อาจจะมีแรงขายทำกำไรหุ้น PTT ออกมา (เช่นเดียวกับหุ้น AOT) หลังใช้พาร์ใหม่เมื่อวันอังคารที่ 24 เม.ย.ที่ผ่านมา
ทว่ากลับไม่ได้เป็นเช่นนั้น
มีแรงซื้อหุ้น ปตท. หรือ PTT เข้ามาจำนวนมาก
ราคาหุ้น ณ วันนั้นปิดที่ 58 บาท (หรือ 580 บาท) เพิ่มจากราคาวันก่อนหน้าที่ปิดตลาด 572 บาท (52.00 บาท ตามราคาพาร์ใหม่ 1 บาท) หรือเพิ่มขึ้นมา 8 บาท
มูลค่าการซื้อขายต่อวันของ ปตท.ทำสถิติสูงสุดเกือบ 2 หมื่นล้านบาท
หรือคิดเป็น 24% ของมูลค่าการซื้อขายรวม 78,965 หมื่นล้านบาท
เข้าใจว่า นักลงทุนหลายๆ คนพยายามรอการย่อตัวของราคาหุ้น ปตท. หลังจากได้ปรับขึ้นอย่างต่อเนื่องนับจากข่าวการแตกพาร์ออกมา ซึ่งขณะนั้นราคาหุ้นอยู่ที่ 480-490 บาท
ราคาหุ้นที่เพิ่มขึ้นต่อเนื่อง ทำให้เกิดความกังวลเกี่ยวกับการ “ขายทำกำไร”
ผลประกอบการราคาเป้าหมายที่เป็น Consensus มีค่าเฉลี่ยอยู่ที่ 62 บาท (หรือ 620 บาท)
ส่วนราคาหุ้น ปตท.ที่ปรับลงวานนี้ ถูกมองว่า นอกจากเรื่องราคาน้ำมันดิบในตลาดโลกอ่อนตัวลงแล้ว
ก็มาจากการขายทำกำไรออกไปบ้าง
แต่ก็ยังมีแรงซื้อกลับมาค่อนข้างมาก ทำให้ราคาปิดยังอยู่ที่ 57.50 บาท
มีการเปรียบเทียบว่า กรณีการแตกพาร์ของ ปตท. กับ AOT นั้นแตกต่างกัน
เพราะ “ปัจจัยหนุน” เกี่ยวกับหุ้น ปตท.นั้นมีมากกว่า
รวมถึง ปตท.เองพยายามในการสร้างโอกาสตนเองด้วยการขยายธุรกิจด้าน “นอนออยล์” มากขึ้น เพื่อสร้างรายได้นอกเหนือจากธุรกิจน้ำมัน
ล่าสุด ปตท.ได้เตรียมจัดตั้งบริษัทแห่งใหม่ในประเทศสิงคโปร์
เป้าหมาย คือ การเปิดร้านกาแฟ Cafe’ Amazon โดยมี PTTOR เข้าไปถือหุ้น 100%
บริษัทแห่งนี้จะเริ่มก่อตั้งได้ในเดือนกรกฎาคมนี้ ด้วยทุนจดทะเบียนไม่เกิน 6.5 ล้านเหรียญสหรัฐ
ปตท.ระบุว่า ต้องการให้แบรนด์ Cafe’ Amazon ก้าวขึ้นไปสู่การเป็น Global Brand หรือเป็นที่รู้จักกันในระดับสากล
หากใครที่เข้าไปดูงบการเงินของ ปตท.จะพบว่า ล่าสุดรายได้จากธุรกิจนอนออยล์ ของ ปตท.มีสัดส่วนมากกว่าธุรกิจน้ำมันไปแล้ว โดยเฉพาะรายได้จาก Cafe’ Amazon
ว่ากันว่ามาร์จิ้นจากการขายกาแฟนั้นสูงมาก
ปตท.ไม่ได้มีร้านกาแฟ Cafe’ Amazon เฉพาะในสถานีบริการน้ำมันเท่านั้น
แต่ยังเข้าไปเปิดในศูนย์การค้า  และที่เป็นรูปแบบ Stand Alone
ปัจจุบัน Cafe’ Amazon มีส่วนแบ่งการตลาด 40% หรือมากกว่าร้านกาแฟชื่อดังอย่าง “สตาร์บัคส์” ที่มีส่วนแบ่งตลาด 30% ไปแล้วด้วย
มูลค่าตลาดกาแฟของไทยนั้น ประเมินว่าอยู่ที่ 20,000–22,000 ล้านบาท
ไม่เพียงเท่านั้น ปตท.ยังอนุมัติให้กลุ่ม ปตท.เข้าซื้อเอกสารเชิญชวนประมูล (TOR) ในโครงการรถไฟความเร็วสูงเชื่อม 3 สนามบิน (สุวรรณภูมิ-ดอนเมือง-อู่ตะเภา) เพื่อนำมาศึกษาความเป็นไปได้การลงทุน
สำหรับ ปตท.นั้น อยู่ระหว่างมองหาธุรกิจใหม่ๆ ในห่วงโซ่ธุรกิจไฟฟ้า
เป้าหมายก็เพื่อรองรับพฤติกรรมที่เปลี่ยนไปของผู้บริโภค ทั้งในเรื่องการผลิตไฟฟ้า ระบบกักเก็บพลังงาน สถานีอัดประจุไฟฟ้า (EV) หรือ EV Charge และยานยนต์ไฟฟ้า
จะเห็นว่า ปตท.พยายามสร้างโอกาสในการลงทุนไปแบบไม่สิ้นสุด
แม้ในเชิงทางเทคนิค ราคาหุ้น ปตท. หรือ PTT จะปรับเพิ่มขึ้นมาต่อเนื่อง ทำให้บรรดานักวิเคราะห์ทางเทคนิคต่างมองว่ามีโอกาสที่หุ้นจะปรับลงจากการขายทำกำไร
แต่สัญญาณทางเทคนิคก็สามารถ “ถูกทำลาย” ได้ข่าวที่เข้ามาเกี่ยวกับหุ้นนั้นๆ
หุ้น ปตท.ปัจจุบันมีกองทุนต่างๆ ถือหุ้นอยู่มากกว่า 200 กองทุน
ยังไม่รวมกับนักลงทุนสถาบันประเภทอื่นๆ อีกจำนวนมาก
จึงไม่ใช่เรื่องง่ายนักที่ราคาหุ้น ปตท. จะปรับลงอย่างรุนแรง เว้นแต่จะมีปัจจัยลบหนักๆ เข้ามาฉุด หรืออาจจะมีความพยายามทุบราคาเพื่อเข้ามา “เก็บของ”
กลับมาสู่คำถามที่ว่า แล้วควรซื้อหุ้น ปตท.ตอนไหนดี เพราะยังกล้าๆ กลัวๆ
นักวิเคราะห์แนะนำว่า หากต้องการลงทุนระยะยาวก็ซื้อได้เลย
แต่หากเล่นสั้นก็รอราคาย่อค่อยเข้าเก็บ